SKRIFTLIG FORESPØRGSEL P-2298/99

af Elisa Damião (PSE) til Kommissionen

(29. november 1999)

Om: Fremtiden for tekstilindustrien i Den Europæiske Union

Tekstilindustrien, som beskæftiger omkring 2,5 millioner mennesker i medlemsstaterne, er EU's vigtigste eksportsektor og tegner sig for 180 milliarder ecu. I de seneste ti år er produktionen, ifølge Euratex, faldet med 10 %, og omkring en million arbejdspladser er gået tabt. Denne situation skyldes import af lavprisvarer.

Industrien har siden 1997 været ramt af en alvorlig krise med årligt svingende negative vækstrater, som i 1999 udviste -3,3 %. Der forventes et langsomt genopsving med en vækstrate i 2000 på +2,7 %.

Kommissionsmedlem Pascal Lamy har redegjort grundigt for situationen i andre sektorer, herunder landbruget, i forhold til en indsats fra Den Europæiske Unions side. Kan Kommissionen på den baggrund oplyse, hvilke foranstaltninger den vil træffe til fordel for denne sektor, der er af central betydning for EU, navnlig:

- i forbindelse med forhandlingerne i Verdenshandelsorganisationen (WTO), vedrørende den korrekte anvendelse af beslutningerne fra Uruguay-runden, som fraviges til skade for de regioner, som udelukkende er afhængige af tekstilproduktionen?

- i forbindelse med fremme af et mærke, som over for forbrugerne kan tjene som garanti for, at et produkt er fremstillet af arbejdstagere med rettigheder, som bidrager til en mere ligelig og bæredygtig udvikling i WTO's medlemslande, og som beskytter intellektuelle ejendomsrettigheder og dermed bidrager til at bekæmpe svig inden for dette og andre områder?

Svar afgivet på Kommissionens vegne af Pascal Lamy

(20. december 1999)

Kommissionen er helt på det rene med vanskelighederne i Fællesskabets tekstil- og beklædningssektor. Med ikrafttrædelsen af Verdenshandelsorganisationens (WTO's) aftale om tekstilvarer og beklædningsgenstande er der indledt en proces for gradvis liberalisering, som vil føre til en fuldstændig afskaffelse af kvantitative importrestriktioner WTO-medlemmerne indbyrdes den 1. januar 2005.

Det er Kommissionens opfattelse, at som forberedelse til denne begivenhed vil det for denne sektor være påkrævet at skabe forhold, som giver Fællesskabets industri lige adgang til tredjelandes markeder. Det vil således blive nødvendigt at angribe de talrige toldmæssige og ikke-toldmæssige barrierer for Fællesskabets eksport på mange handelspartneres markeder. I sin meddelelse(1) til Rådet om den nye runde af handelsforhandlinger redegjorde Kommissionen for en alsidig tilgang til toldaspektet, navnlig med henblik på harmonisering af tarifstrukturer og fjernelse af toldtoppe. Der peges desuden på kravet om at angribe ikke-toldmæssige hindringer.

Kommissionen mener, at frivillige ordninger for fremme af mærkning af tekstilvarer, som identificerer produkter, der er fremstillet under overholdelse af sociale rettigheder og arbejdstagerrettigheder, kan hjælpe til at bevidstgøre offentligheden og hjælpe forbrugerne i deres valg af produkt. Initiativet for bekæmpelse af svig i tekstilsektoren (TAFI) blev truffet til at imødegå dette alvorlige problem, og i tilfælde, hvor der er mistanke om uredelige forhold, foretager Det Europæiske Kontor for Bekæmpelse af Svig (OLAF) en indgående undersøgelse. Hvad angår beskyttelsen af intellektuelle ejendomsrettigheder i sektoren, har Kommissionen ladet udarbejde en håndbog i, hvordan producenterne kan sikre sig passende beskyttelse mod forfalskning. Kommissionen forelagde desuden den 22. juni 1999 et ændret forslag til en rådforordning om EF-mønstre(2). Det vil kunne anspore til innovation og bidrage til at forhindre forfalskninger og piratkopiering gennem beskyttelse af industrimønstre, herunder tekstilmønstre, på hele det indre marked.

Kommissionen mener, at ovennævnte politik og foranstaltninger er nødvendige til at sikre den europæiske tekstil- og beklædningsindustri redelige handelsforhold, hvor den til fulde kan udnytte sine komparative fordele og sin konkurrencepotentiel.

(1) KOM(1999) 331 endelig udg.

(2) KOM(1999) 310 endelig udg.